31993R3048
L 273/6
JURNALUL OFÍCIAL AL UNIUNII EUROPENE
REGULAMENTUL (CE) NR. 3048/93 AL COMISIEI
din 4 noiembrie 1993
de modificare a Regulamentului (CEE) nr. 675/88 de stabilire a normelor de aplicare a ajutorului pentru producție pentru anumite soiuri de orez
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a pieței orezului (1), modificat ultima dată de Regulamentul (CEE) nr. 1544/93 (2), în special articolul 8a alineatul (5),
întrucât Regulamentul (CEE) nr. 675/88 al Comisiei (3) a stabilit normele de aplicare a ajutorului pentru producție pentru anumite soiuri de orez;
întrucât buna funcționare a regimului de ajutor trebuie controlată, pentru a se garanta că ajutorul nu se acordă decât pentru suprafețele în cauză și pentru produsele eligibile; întrucât pierderea dreptului solicitantului la ajutor pentru toate suprafețele care fac obiectul unei declarații neconforme cu realitatea poate constitui o sancțiune disproporționată; întrucât Regulamentul (CEE) nr. 675/88 ar trebui modificat în consecință;
întrucât această modificare ar trebui aplicată cererilor care se referă la orezul însămânțat în anul de comercializare 1992/1993, în vederea recoltării în 1993;
întrucât măsurile prevăzute de prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 5 din Regulamentul (CEE) nr. 675/88 se înlocuiește cu următorul text:
„Articolul 5
(1) În cazul în care, la un control, se dovedește că suprafața constatată efectiv este mai mare decât cea declarată în cerere, la calcularea valorii ajutorului se ia în considerare numai suprafața declarată.
(2) În cazul în care se dovedește că suprafața declarată într-o cerere de ajutor depășește suprafața constatată, valoarea ajutorului se calculează pe baza suprafeței constatate efectiv. Cu toate acestea, cu excepția cazurilor de forță majoră, suprafața constatată efectiv se diminuează:
-
cu dublul excedentului constatat, în cazul în care acesta este mai mare de 2 % sau de 2 hectare și egal cu cel mult 10 % din suprafața determinată;
-
cu 30 %, în cazul în care excedentul constatat este mai mare de 10 % și egal cu cel mult 20 % din suprafața determinată.
În cazul în care excedentul este mai mare de 20 % din suprafața constatată sau dacă este vorba despre o declarație falsă întocmită intenționat sau dintr-o neglijență gravă, nu se acordă nici un ajutor.
Prezentul alineat se aplică fără a se aduce atingere sancțiunilor suplimentare prevăzute la nivel național.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 30 iulie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 noiembrie 1993.